Vyf ná modderstorting by platinummyn vasgekeer | Maroela Media
Vyf mynwerkers was teen Sondagaand nog vermis ná 'n modderstorting by 'n myn in Noordwes.
Impala Platinum sê in 'n verklaring sewe werkers was onder in Impala Rustenburg se skag 6 toe hulle weens 'n modderstorting vasgekeer is.
Twee van die mynwerkers kon met geringe beserings uit die myn ontsnap en ontvang berading en ondersteuning. Twee soek-en-reddingspanne het intussen die soektog na die vyf vermiste mynwerkers voortgesit.
Volgens die maatskappy is die departement van minerale hulpbronne en energie, asook vakbonde, reeds oor die voorval ingelig. Die myn het ook met die families van die vermiste werkers in verbinding getree om hulle op die hoogte te hou van vordering met die soektog en om berading en ander moontlike ondersteuning te verskaf.
Nico Muller, hoof van Implats, sê die veiligheid van werkers is die maatskappy se grootste prioriteit en spanne doen alles moontlik om die vermiste werkers te vind.
Hy het die voorval betreur en sê dit kom op 'n tydstip wat beduidende vordering met die maatskappy se veiligheidsprestasie gemaak is.
Alle bedrywighede by die twee skagte is intussen opgeskort tot 'n volledige en omvattende verslag oor die voorvalle beskikbaar is.